Ελληνική οικονομική κρίση και Κυπριακό
Στο επίκεντρο διάσκεψης της ΠΣΕΚΑ και της Συντονισμένης Προσπάθειας του Ελληνισμού
Μια ακόμα διάσκεψη για το Κυπριακό και τα Ελληνικά θέματα γίνεται αυτές τις μέρες στην Ουάσιγκτον, για 26 κατά σειρά χρονιά. Την διοργανώνουν από κοινού η ΠΣΕΚΑ, η Παγκόσμια Συντονιστική Επιτροπή Κυπριακού Αγώνα, της οποίας προεδρεύει ο Φίλιπ Κρίστοφερ και η λεγόμενη Συντονισμένη Προσπάθεια του Ελληνισμού, που ηγείται ο Ανδρέας Μάνατος. Προσωπικότητες της ομογένειας στις ΗΠΑ αλλά και της ανά τον κόσμο Ελληνικής και Κυπριακής διασποράς ξεκίνησαν το βράδυ της Τρίτης πολυήμερες επαφές με την Αμερικανική εκτελεστική και νομοθετική εξουσία για την προώθηση του Κυπριακού και θεμάτων ελληνικού ενδιαφέροντος. Τους συνέδρους καλωσόρισε ο Πρέσβης της Κύπρου στην Ουάσιγκτον, Ανδρέας Κακουρής, με δεξίωση στην Πρεσβευτική κατοικία. Κατά την διάρκεια της δεξίωσης τιμήθηκε η βουλευτής Ντίνα Τάϊτους, που εκπροσωπεί στο Κογκρέσο τμήμα του Λας Βέγκας κι άλλες περιοχές της Νεβάδα, για την δράση της υπέρ των υποθέσεων του Ελληνισμού. Η ομογενής νομοθέτης ήταν έκδηλα συγκινημένη για την τιμή που της έγινε, ιδιαίτερα για το ότι αναγνωρίστηκε έτσι η συμβολή της στην προώθηση λύσης του Κυπριακού και θεμάτων Ελληνικού ενδιαφέροντος στο Κογκρέσο, έργο στο οποίο και φαίνεται να επιδίδεται με όλη της την καρδιά. Mας είπε: «Με τιμά η αναγνώριση αυτή του έργου μου στην βουλευτική ομάδα Ελληνικών υποθέσεων. Έχουμε κάνει σαφές στον Πρόεδρο και την ΥΠΕΞ των ΗΠΑ ότι η Αμερική πρέπει να υποστηρίξει σθεναρά μια ελεύθερη και δημοκρατική Κύπρο. Αισιοδοξώ ότι οι συνομιλίες που έχουν τώρα ξαναρχίσει στην Κύπρο θα επιφέρουν κάποια αποτελέσματα μέχρι τέλους του χρόνου». Από τους πρώτους που έσπευσαν να συγχαρούν την δημοκρατική Ντίνα Τάϊτους για την βράβευσή της ήταν ο βουλευτής Κώστας Μπιλιράκης, ρεπουμπλικανός από την Φλόριντα που προεδρεύει της βουλευτικής ομάδας Ελληνικών Υποθέσεων. Αν και οι δύο τους ανήκουν σε διαφορετικά πολιτικά κόμματα καθένα των οποίων έχει και ξέχωρη ατζέντα εν τούτοις οι βουλευτές Τάϊτους και Μπιλιράκης έχουν παρόμοιες απόψεις για τα θέματα του Ελληνισμού και συνεργάζονται στενά για την προώθηση δίκαιης λύσης στο Κυπριακό. Όπως χαρακτηριστικά δήλωσε ο τελευταίος στην Voice of America: «Η βουλευτική ομάδα Ελληνικών Υποθέσεων της οποίας με υπερηφάνεια προεδρεύω, έχει διάφορους στόχους και ένας από τους κυριότερους είναι η επανένωση της Κύπρου. Ζητάμε από την Τουρκία να αποσύρει τους 40.000 στρατιώτες της από το νησί. Χρειάζεται να διαμορφωθεί μια δίκαιη συμφωνία και κάνω ότι μπορώ γι αυτό. Όσοι παίρνουν μέρος σε τούτη την διάσκεψη αγωνίζονται από το 1974 για μια Κύπρο ελεύθερη. Είμαι κι εγώ μαζί τους». Κάθε βραβείο που απονέμει διάσκεψη για το Κυπριακό περιέχει ένα κομμάτι από το συρματόπλεγμα που χωρίζει τις δύο κοινότητες του νησιού. Σκοπός είναι να τους θυμίζει το συρματόπλεγμα πως η Λευκωσία εξακολουθεί να είναι η τελευταία διαιρεμένη πρωτεύουσα της Ευρώπης. Άλλο θέμα που απασχολεί τους συνέδρους στην Ουάσιγκτον είναι οι οικονομικές δυσκολίες της Ελλάδας. Η Ντίνα Τάϊτους και ο Κώστας Μπιλιράκης, ήταν και πάλιν ανάμεσα σε εκείνους που εκδήλωσαν συμπάθεια στον Ελληνικό λαό. Κατά την έκφραση της κυρίας Τάϊτους: «Η Αμερική πρέπει να στηρίξει την σημαντική σύμμαχο μας, την Ελλάδα αλλά και την σταθερότητα στην περιοχή της. Ξέρω ότι η Ελληνική Βουλή θέσπισε μερικά αυστηρά μέτρα κι ότι εκδηλώθηκε λίγη αναταραχή. Αλλά αυτό που χρειάζεται τώρα είναι να σταθεροποιηθούν τα πράγματα και να αποκατασταθεί η οικονομική ανάπτυξη στην περιοχή». Στα λόγια αυτά ο Κώστας Μπιλιράκης πρόσθεσε: «Ξέρω για την οικονομική κατάσταση στην Ελλάδα αλλά ξέρω επίσης ότι οι Έλληνες θα την ξεπεράσουν επιτυχώς. Είμαστε εδώ να τους στηρίξουμε και να τους πούμε: «Να ξέρετε πως οι Ελληνοαμερικανοι είναι μαζί σας». Άλλα θέματα στην ατζέντα μας είναι το όνομα της πΓΔΜ και η συμφωνία για την κατάργηση της βίζας Ελλήνων επισκεπτών στην Αμερική, που ήδη μονογραφήθηκε. Εργαστήκαμε πολύ πάνω σε αυτό το τελευταίο θέμα, τόσο εγώ όσο και ο πατέρας μου Μιχάλης Μπιλιράκης, που κατείχε την βουλευτική τούτη θέση πριν από εμένα. Θα συνεχίσουμε να κάνουμε ότι μπορούμε για το καλό των αδελφών μας στην Ελλάδα». Οι σύνεδροι στην 26 διάσκεψη για το Κυπριακό και τα Ελληνικά θέματα συνεχίζουν τώρα τις εργασίες τους στην Βουλή και την Γερουσία των Ηνωμένων Πολιτειών ανανεώνοντας επαφές με παλιούς φίλους και κάνοντας καινούργιες γνωριμίες με άλλους νομοθέτες προς όφελος της Κύπρου και της Ελλάδας.